
Z A P I S N I K
45. sjednice Vijeća Mjesnog odbora Vrbani, 27. siječnja 2025. u prostorijama Mjesnog odbora Vrbani, Rudeška cesta 148, s početkom u 18:00 sati

NAZOČNI ČLANOVI VIJEĆA:
Antonija Baković, Lovro Hrust, Nikola Kos, Ivan Kranjc, Davor Laura, Sanja Ljubić, Dominik Nizić, Milan Radulović i Tomislav Spahić. 

NENAZOČNI ČLANOVI VIJEĆA: 
Nema.

OSTALI NAZOČNI:
Predstavnici trgovačkog društva Domograd d.o.o.:
- Hrvoje Balent
- Dario Frančina

Predsjedava: Dominik Nizić, predsjednik Vijeća.
Zapisnik vodi: Dominik Nizić, predsjednik Vijeća.

Predsjednik konstatira da je nazočno 9 od ukupno 9 članova Vijeća, što znači da Vijeće može pravovaljano odlučivati, te otvara 45. sjednicu Vijeća Mjesnog odbora.

Vijeće jednoglasno prihvaća tekst Zapisnika 44. sjednice Vijeća, održane 03.prosinca 2024. 

Predsjednik Vijeća predlaže da se članovi Vijeća izjasne o svim predloženim točkama dnevnog reda, ukoliko ima prijedloga o izostavljanju pojedine točke dnevnog reda ili da se izmjeni njihov redoslijed te ukoliko ima prijedloga za dopunu dnevnog reda.

Član Vijeća Tomislav Spahić predlaže dopunu dnevnog reda:
· Očitovanje na prijedlog ugostiteljskog objekta XXL grill za postavljanje reklamnog panoa sukladno idejnom projektu broj ID-BXG-06/2024
Vijeće jednoglasno prihvaća prijedlog dopune dnevnog reda predloženom točkom.

Predsjednik Vijeća Dominik Nizić predlaže dopunu dnevnog reda:
· Prijedlog izgradnje nogostupa u Cenkovečkoj ulici sjeveroistočno od kbr. 1.
Vijeće jednoglasno prihvaća prijedlog dopune dnevnog reda predloženom točkom.

Član Vijeća Nikola Kos predlaže dopunu dnevnog reda:
· Obnova horizontalne signalizacije zabrana parkiranja u Siječanjskoj ulici 5, 11 i 15 ispred smetlarnika.
Vijeće jednoglasno prihvaća prijedlog dopune dnevnog reda predloženom točkom.

Član Vijeća Nikola Kos predlaže dopunu dnevnog reda:
· Prijedlog postave zaštitnih vatrogasnih stupića u Rudeškoj cesti 93 i stupića s mehanizmom za vađenje u Rudeškoj cesti 89.
Vijeće jednoglasno prihvaća prijedlog dopune dnevnog reda predloženom točkom.

Predsjednik predlaže redoslijed točaka dopune dnevnog reda bude:
Očitovanje na prijedlog ugostiteljskog objekta XXl grill za postavljanje reklamnog panoa sukladno idejnom projektu broj ID-BXG-06/2024
Prijedlog izgradnje nogostupa u Cenkovečkoj ulici sjeveroistočno od kbr. 1.
Obnova horizontalne signalizacije zabrane parkiranja u Siječanjskoj ulici 5, 11 i 15 ispred smetlarnika
Prijedlog postave zaštitnih vatrogasnih stupića u Rudeškoj cesti 93 i stupića sa mehanizmom za vađenje u Rudeškoj cesti 89.
Dosadašnja točka 4. Pitanja, prijedlozi i obavijesti postaje 8. točka dnevnog reda.
Vijeće jednoglasno prihvaća predloženi redoslijed točaka dnevnog reda.

Vijeće jednoglasno utvrđuje dopunjeni dnevni red

DNEVNI RED
1. Trokut livada k.č.br. 5792/1, 5793/1, 5796/1 i 5797/1 sve k.o. Donje Vrapče
2. Prijedlog programa rada Vijeća Mjesnog odbora Vrbani za 2025.
3. Prijedlog izvješća o radu Vijeća Mjesnog odbora Vrbani u 2024. 
4. Očitovanje na prijedlog ugostiteljskog objekta XXl grill za postavljanje reklamnog panoa sukladno idejnom projektu broj ID-BXG-06/2024
5. Prijedlog izgradnje nogostupa u Cenkovečkoj ulici sjeveroistočno od kbr. 1.
6. Obnova horizontalne signalizacije zabrana parkiranja u Siječanjskoj ulici 5, 11 i 15 ispred smetlarnika
Prijedlog postave zaštitnih vatrogasnih stupića u Rudeškoj cesti 93 i stupića s mehanizmom za vađenje u Rudeškoj cesti 89.
Pitanja, prijedlozi i obavijesti

Ad. 1. Trokut livada k.č.br. 5792/1, 5793/1, 5796/1 i 5797/1 sve k.o. Donje Vrapče
Članovi Vijeća primili su materijal uz poziv.
U raspravi sudjeluju svi članovi Vijeća.
Predstavnici trgovačkog društva Domograd d.o.o. prezentirali su članovima Vijeća namjeru društva u vezi predmetnog zemljišta.

Predsjednik Vijeća Dominik Nizić predlaže amadman na dostavljeni prijedlog zaključka:
AMANDMAN I
1. Vijeće predlaže da Grad otkupi predmetno zemljište i izgradi društveni dom i zdravstvenu ustanovu.
2. Podredno, ukoliko Grad ne može ili ne želi otkupiti predmetno zemljište, traži se da Grad kroz model javno privatnog partnerstva sa privatnim investitorom na predmetnom zemljištu izgradi društveni dom i zdravstvenu ustanovu.

Vijeće sa 2 glasa ZA i 7 PROTIV nije prihvatilo predloženi amandman.

Član Vijeća Davor Laura preložio je amandman na dostavljeni prijedlog zaključka:

AMADMAN II

1. Vijeće predlaže da se Grad Zagreb očituje o namjeri u vezi predmetnog zemljišta i na kojem zemljištu Grad namjerava graditi društveni dom Vrbani.
Vijeće sa 5 glasova ZA i 1 PROTIV i 3 SUZDRŽANA prihvatilo je predloženi amandman.

Vijeće nakon rasprave sa 5 glasova ZA, 1 PROTIV i 3 SUZDRŽANO donosi

Z A K LJ U Č A K
o trokut livadi k.č.br. 5792/1, 5793/1, 5796/1 i 5797/1 sve k.o. Donje Vrapče

1. Vijeće Mjesnog odbora Vrbani nakon prezentacije trgovačkog društva Domograd d.o.o. o planovima za izgradnju zgrade na k.č.br. 5792/1, 5792/1, 5796/1 i 5797/1 sve k.o. Donje Vrapče ostaje kod već donesenih zaključaka KLASA: 026-02/21-002/2302; URBROJ: 251-06-11-1506-21-13 od 16. prosinca 2021. i KLASA: 024-08/23-003/1675; URBROJ: 251-13-11-15/003-23-6 od 26. kolovoza 2023. te i dalje nije suglasno s mogućnošću prodaje predmetnog zemljišta radi formiranja nove građevinske parcele jer preizgrađenost uz nedostatak infrastrukture nije u interesu građana Mjesnog odbora.
2. Vijeće također traži da se Grad Zagreb očituje o namjerama u vezi predmetnog zemljišta te na kojem zemljištu Grad namjerava graditi društveni dom Vrbani.
3. Zaključak dostaviti trgovačkom društvu Domograd d.o.o. i Vijeću Gradske četvrti Trešnjevka – jug.

Ad 2. Prijedlog programa rada Vijeća Mjesnog odbora Vrbani za 2025.
Članovi Vijeća primili su materijal uz poziv.
Predsjednik otvara raspravu.
Vijeće bez rasprave jednoglasno donosi 

P R O G R A M   R A D A
VIJEĆA MJESNOG ODBORA VRBANI
ZA 2025. GODINU

I. POLAZNE OSNOVE
	Djelovanje Vijeća Mjesnog odbora Vrbani (u nastavku: Vijeće) polazi od sagledavanja stanja, potreba i problema:
1. Stanja komunalne infrastrukture, kvalitete komunalnog standarda, potrebe uređenja naselja, kvalitete stanovanja, 
2. Uređivanja postojećih parkova i zelenih površina, kao i planiranje budućih,
3. Modernizacije postojećih dječjih igrališta s novom opremom, opremom za stariju djecu i drugih dobnih skupina te izgradnja novih dječjih igrališta i parkova,
4. Izgradnje prostora za društvene potrebe - Društveni dom Vrbani, knjižnica i 	zdravstvena stanica,	
5. Predlaganja i praćenja mjera i akcija za zaštitu i unapređivanje okoliša, te suradnja i učinkovitiji rad s komunalnim službama, posebno komunalnih redara,
6. Stanja sigurnosti i zaštite osoba, imovine i dobara 
7. Sveobuhvatne i temeljite analiza ukupnog stanja i strukture stanovništva na području Mjesnog odbora, kao osnova za osmišljavanje djelovanja Vijeća u pitanjima iz njihove nadležnosti,
8. Zaštite djece, mladih, osoba treće životne dobi, osoba s invaliditetom i posebnim 	potrebama/pravima,
9. Zadovoljavanje zdravstvenih, socijalnih, obrazovnih, kulturnih, sportskih, 	rekreacijskih i drugih potreba građanki_a,
10. Potrebe sanacije starih cesta,
11. Osmišljavanje koncepta razvoja Vrbana temeljenom na obilježjima, strukturi i potrebama njegovog stanovništva,
	Vijeće će djelovanje u tekućoj godini također usmjeriti na daljnjem stvaranju neophodnih normativno – organizacijskih i drugih uvjeta za kvalitetno funkcioniranje Mjesnog odbora Vrbani. Vijeće vjeruje da to posebno uključuje realizaciju zahtjeva za osiguranje javnosti svog rada, poboljšanje kvalitete, transparentnosti i dostupnosti javnih akata i dokumenata, rad na približavanju prema stanovnicima_ama, poboljšanje komunikacije prema građankama_ima, primjerice osmišljavanjem inovativnih komunikacijskih kanala unutar strategije demokratizacije i otvaranja rada Vijeća, posebice prema osobama smanjene digitalne pismenosti, aktivnosti koje povećavaju političku participaciju lokalne zajednice, aktivnosti koje služe podizanju svijesti građanki_a o njihovim političkim pravima, obvezama i ulogama, kao i svijesti o funkciji Vijeća, te sve druge aktivnosti čiji je cilj demokratizirati, popularizirati i poboljšati rad Vijeća te odnosa Vijeća prema onima koje predstavlja. 

II. GLAVNI CILJEVI
	Sukladno svojim ovlastima, definiranim Zakonom o Gradu Zagrebu, Statutu Grada Zagreba i Poslovnika o radu Vijeća Mjesnog odbora, Vijeće u 2025. godini, želi ostvariti sljedeće ciljeve:
1. nakon analize i utvrđivanja postojećeg stanja u objektu mjesne samouprave, te zaključcima za njegovo korištenje, sukladno istinskom zajedničkom interesu građana, aktivnosti usmjeriti na zadovoljavanje sveukupnih potreba građana
2. osigurati sustavno prikupljanje i obradu, te primjerenu dostupnost javnosti svih bitnih podataka o području Mjesnog odbora, kao nužne pretpostavke za ostvarivanje osmišljenog utjecaja građanki_a i njihovih predstavničkih tijela na razvoj Mjesnog odbora (posebice u pogledu komunalne opremljenosti i uređenja naselja, održavanja komunalnog reda i zaštite okoliša, djelovanja javnih službi itd.);
3. omogućiti članovima_cama Vijeća, kao i drugim zainteresiranim građankama_ima, pravodobnu i potpunu informiranost o odlučivanju gradskih upravnih tijela grada Zagreba o pitanjima od interesa za Mjesni odbor, a radi ostvarivanja primjerenog utjecaja na odluke (davanje mišljenja, te podnošenje inicijativa i prijedloga). Vijeće prepoznaje posebnu potrebu i radit će na tome da proširi komunikaciju prema osobama smanjene digitalne pismenosti, a što uključuje prezentaciju rada i planova Vijeća na oglasnim panoima;
4.  nastaviti raditi na inicijativi gradnje javnog parka na k.č.br. 5990 k.o. Vrapče s proširenim obuhvata (na susjedne čestice u zoni namjene Z1), koji će imati ugođaj perivoj-parka ili park-šume, koji će imati sadržaj za djecu svih dobi i za osobe treće životne dobi i participativan model sudjelovanja građanki_a i građanskih inicijativa u planiranju i provedbi projekta.
5.  nastaviti raditi na inicijativi gradnje višenamjenskog objekta zdravstvenog i društvenog doma te knjižnice u Mjesnom odboru Vrbani.
    
III. ZADACI I ROKOVI

Radi postizanja ovih Programom utvrđenih ciljeva, Vijeće će, na svojim radnim sjednicama tijekom 2025. godine raspraviti i donijeti odgovarajuće akte, naročito o sljedećim pitanjima:
1. izmjene i dopune Pravila Mjesnog odbora i Poslovnika o radu Vijeća sukladno izmjenama Statuta Grada Zagreba;
2. financijski plan Mjesnog odbora za 2026. i godišnji izvještaj o izvršenju Financijskog plana za 2024.;
3. raspolaganje imovinom mjesnog odbora;
4. Plan komunalnih akcija Mjesnog odbora, koji je sastavni dio plana komunalnih aktivnosti Gradske četvrti.;
5. Izvješće o radu za 2024. i Program rada za 2025.;
6. plan potreba za aktivnostima, programima i projektima unapređenja kvalitete života građana Mjesnog odbora Vrbani u 2026.


	Vijeće će, osim navedenog, tijekom 2025. godine provoditi sljedeće aktivnosti:
1. organizirati i provesti manifestaciju za Dan Vrbana 
2. sudjelovati u provođenju civilne zaštite na svom području;
3. provoditi programe čišćenja i uređenja okoliša i pri tome surađivati s organiziranim i neformalnim oblicima udruženja građanki_a; 
4. surađivati s drugim, osobito sa susjednim vijećima mjesnih odbora na području Gradske četvrti Trešnjevke-jug i drugih gradskih četvrti; 
5. surađivati s udrugama i inicijativama građana, kulturnim, zdravstvenim, humanitarnim, sportskim i drugim organizacijama na svom području u pitanjima od interesa za građanke_e s područja Vrbana;
6. predlagati Vijeću Gradske četvrti plan potreba za aktivnostima, programima i projektima unapređenja kvalitete života građanki_a koji su od interesa za cijelu Gradsku četvrt i prioritete u njihovoj realizaciji; 
7. predlagati preko Vijeća Gradske četvrti mjere i akcije za zaštitu i unapređivanje okoliša te za poboljšanje uvjeta života na svom području i pratiti njihovo provođenje;
8. predlagati preko Vijeća Gradske četvrti mjere nakon razmatranja stanja sigurnosti i zaštite osoba, imovine i dobara na svome području i prati njihovo provođenje;
9. predlagati preko Vijeća Gradske četvrti mjere za učinkovitiji rad komunalnih službi;
10. predlagati komunalne aktivnosti Gradske četvrti;
11. informirati o planovima Vijeća Gradske četvrti ;
12. analizirati stanje objekta mjesne samouprave na području Mjesnog odbora;
13. donositi zaključke o načinu angažiranja članova Vijeća u praćenju stanja u pojedinim dijelovima Mjesnih odbora (zaduženjima, dežurstvima u prostoru mjesne samouprave, praćenja problema u komunalnoj infrastrukturi).

IV. TEKUĆA PITANJA
Vijeće će, osim navedenog, tijekom 2025. godine, obavljati i druge poslove utvrđene zakonom, gradskim odlukama i drugim propisima.

Ad 3. Prijedlog izvješća o radu Vijeća Mjesnog odbora Vrbani u 2024.
Članovi Vijeća primili su materijal uz poziv.
Predsjednik otvara raspravu.
Vijeće bez rasprave jednoglasno donosi

IZVJEŠĆE O RADU
VIJEĆA MJESNOG ODBORA VRBANI
U 2024. GODINE

1.UVODNE NAPOMENE

Ukupni rad i djelovanje, kao i zadaće, prava i ovlasti Vijeća Mjesnog odbora Vrbani (u nastavku „Vijeće”) normativno se zasnivaju na aktima u kojima se njegov djelokrug i aktivnosti precizno usmjeravaju i određuju propisanim odredbama. To su: Statut Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21- pročišćeni tekst i 16/22), Pravila Mjesnog odbora Vrbani i Poslovnik o radu Vijeća.
Programsko - plansko usmjerenje rada Vijeća definirano je usvajanjem nekih temeljnih dokumenata, odnosno pridržavanjem drugih ranije usvojenih, kao i onih koji predstavljaju pravno uporište za rad, a koji su, shodno tome, u svojoj ukupnosti bili programi vodilje za djelovanje Vijeća kroz 2024. godinu – Poslovnik o radu Vijeća, Statut Grada Zagreba itd. – a na temelju kojih su sjednice bile planirane, pripremane, sazivane i vođene.

2.	SASTAV VIJEĆA
Sastav Vijeća čine: 
Tomislav Spahić (HDZ), Ivan Kranjc (DP, sada nezavisni), Davor Laura (HDZ), Sanja Ljubić (ZJN) Lovro Hrust (ZJN), Dominik Nizić (ORaH), Milan Radulović (SDP), Antonija Skender (ZJN), Nikola Kos (ZJN).

	      Borna Lozo je 15. srpnja 2024. razriješen dužnosti predsjednika Vijeća temeljem podnesene ostavke na dužnost predsjednika Vijeća iz osobnih razloga. Borna Lozo je 19. kolovoza 2024. stavio mandat u mirovanje te 20. kolovoza 2024. Sanja Ljubić započinje s obavljanjem dužnosti zamjenice člana Vijeća.
      Dominik Nizić je 15. listopada 2024. izabran za predsjednika Vijeća Mjesnog odbora Vrbani.
      Nikola Kos je 15. listopada 2024. razriješen dužnosti potpredsjednika Vijeća te je istoga dana Ivan Kranjc izabran za potpredsjednika Vijeća.

Za predsjednika Vijeća Mjesnog odbora Vrbani izabran je Dominik Nizić, a za potpredsjednika Ivan Kranjc.

3.	O RADU VIJEĆA
	a) Predsjednik Vijeća
	Predsjednik Vijeća obavljao je svoje dužnosti temeljem odredbi Pravila Mjesnog odbora Vrbani (članci 20. i 22.). Osim toga obavljao je i cijeli niz drugih aktivnosti vezanih uz poslove i zadaće funkcije koju obnaša. Poklanjao je pažnju komunikaciji s građanima s kojima je, zajedno s ostalim članovima Vijeća, obavljao razgovore po potrebi. Prvenstveno putem elektroničke pošte Vijeća, ali i u za to određenim terminima dežurstava Vijeća Mjesnog odbora. Nastojao im je pomoći u rješavanju brojnih pitanja, posebno onih komunalne prirode i u tome su mu podrška bili djelatnici Područnog odsjeka Trešnjevka-jug, kao i članovi Vijeća i svih vijeća mjesnih odbora i Vijeća Gradske četvrti Trešnjevka-jug. Komunicirao je s građanima i neformalnim, usmenim putem kada je za to postojala potreba ili prilika. U svojoj komunikaciji se vodio vrijednostima uvažavanja dostojanstva sugovornika, otvorenosti i transparentnosti te solidarnosti s cjelokupnom zajednicom. 
	Glavni činitelj upućenosti i uvida u aktualnu problematiku Gradske četvrti, a s time i promptnog reagiranja na akutne probleme koji su zahtijevali ekspeditivno rješavanje bili su česti obilasci terena, u svako vrijeme. Surađivao je s predsjednicom Vijeća Gradske četvrti, osobito na redovnim sastancima koordinacije Gradske četvrti i s drugim bitnim javnim tijelima Grada.

	b) Potpredsjednik Vijeća
Potpredsjednik Vijeća sukladno odredbama članka 21. Pravila Mjesnog odbora Vrbani, njegovim dužnostima, pomagao je predsjedniku u njegovom radu. 

c)	Članovi Vijeća
	Članovi Vijeća svoje pravo i dužnosti, određene člankom 13. Pravila Mjesnog odbora Vrbani, ostvaruju uglavnom sudjelujući u radu sjednica Vijeća. Njihovo se djelovanje očituje prvenstveno kroz sudjelovanje u raspravama te iznošenje prijedloga, pitanja i zahtjeva. To su činili formalnim putevima kao što je upućivanje pismenog prijedloga za sjednice i neformalnim putevima kao što je usmena komunikacija s građanima i predsjednikom Vijeća. Neki članovi Vijeća su prema potrebi obilazili teren u skladu sa zahtjevima građana i Vijeća Gradske četvrti (npr. evidentiranje mjesta za spremnike za odvojeno prikupljanje otpada, divljih odlagališta smeća, oštećenja na kolnicima i nogostupima, stanja zelenih površina i dr.).

3.1 SADRŽAJ I UČINCI RADA VIJEĆA

	Što se tiče strukture akata Vijeća prema predlagateljima (inicijatorima) uglavnom su to bili predsjednik Vijeća i predsjednica Vijeća Gradske četvrti.
	U ukupnom radu Vijeća poseban osvrt svakako zavređuje planiranje i realizacija Plana malih komunalnih akcija Mjesnog odbora Vrbani kao i Plana komunalnih aktivnosti koji donosi Vijeće Gradske četvrti, najvažniji instrument kojim vijeća, u prethodnoj pripremi tog Plana, može izravno utjecati na zadovoljavanje različitih konkretnih potreba u pojedinim dijelovima Mjesnog odbora Vrbani. 
Vijeće je kroz Plan potreba za aktivnostima, programima i projektima unapređenja kvalitete života građana u 2024. financiralo, sufinanciralo i održalo:
· Dan Mjesnog odbora Vrbani u 2024.
· Oslikavanje murala na javnim površinama u organizaciji članova Vijeća i Centra za kulturu Trešnjevka
· Dan otvorenih vrata Mjesnog odbra Vrbani
· sufinanciranje nabave medalja i pehara za :
a) malonogometni turnir osnovnih škola za Dan sporta,
b)  turnir u Beli i
c)  Turnir GO.

Sukladno Zaključku o prostorima mjesne samouprave (Službeni glasnik Grada Zagreba 8/17, 1/18, 3/19, 13/19, 14/19, 18/19, 22/19, 11/20 i 28/21) Vijeće je odlučivalo o povremenom korištenju prostora mjesne samouprave u Rudeškoj cesti 148 dok je odluke o jednokratnom korištenje prostora donosio predsjednik Vijeća temeljem ovlasti Vijeća. Vijeće je jako zadovoljno činjenicom da su nove neprofitne organizacije počele koristiti prostor mjesne samouprave na Vrbanima u redovnim terminima, a i da je prostor češće korišten u svrhu jednokratnog korištenja, primjerice za GO turnir. 
Vijeće je u predloženim aktivnostima plana komunalnih aktivnosti Gradske četvrti Trešnjevka-jug nastavilo s prioritizacijom prema načelima i vrijednostima koje zastupa. Naime, prioritet su imale aktivnosti usmjerene na povećanje jednake dostupnosti u javnom prostoru, odnosno sanacije javnih površina i planovi gradnje rampi za osobe smanjene pokretljivosti. Nadalje, prioritizirana je infrastruktura nemotoriziranog prometa u odnosu na motoriziran promet i prioritet su imali projekti uređenja ili sanacije sadržaja na zelenim površinama.

4.	ZAKLJUČNE OCJENE

	Vijeće Mjesnog odbora Vrbani potvrdilo se kao mjesto artikulacije zajedničkih potreba i interesa stanovnika svoga područja. Učestalo obraćanje građanima, udruga i drugih subjekata s njihovim zahtjevima, prijedlozima, upitima i inicijativama ponajbolje svjedoči da je Vijeće prihvaćeno kao promicatelj demokratske rasprave i odlučivanja o zajedničkim prioritetima stanovnika Vrbana.
	Međutim, Vijeće još nije u potpunosti zadovoljno krajnjim učincima svoga djelovanja u pogledu brzine i kvalitete rješavanja pojedinih problema na području Mjesnog odbora Vrbani i želi više raditi na svojim inicijativama, zagovaračkim aktivnostima, te komunikaciji s građankama_ima. No Vijeće smatra da su potrebni dodatni iskoraci kako bi se poboljšala participativnost i promovirao rad Vijeća, odnosno mogućnost građanki_a da surađuju s Vijećem.
Vijeće smatra da bi veća spremnost i kvalitetnija komunikacija određenih gradskih upravnih tijela i drugih institucija na uvažavanje njegovih inicijativa, prijedloga i zahtjeva bila poželjna, posebno u pogledu prometnih i građevinskih pitanja. Vijeće posebno želi ažurniji sustav komuniciranja s određenim javnim tijelima i smatra da zajedničkim, konstruktivnim djelovanjem s drugim tijelima ima mogućnost i dijeljenu odgovornost osigurati bitne iskorake u brzini i kvaliteti komunikacije. U tom pogledu, Vijeće konstatira da su ostvareni primjetni pozitivni iskoraci u 2024. godini. Isto tako očekuje napredak u sljedećem razdoblju i spremno je preuzeti svoj dio odgovornosti za taj napredak. Vezano uz popravke na prostoru Mjesnog odbora Vrbani, poput prijavljivanja neispravne rasvjete ili saniranje rupa u kolniku, Vijeće je zadovoljno brzim i kvalitetnim djelovanjem nadležnih tijela. U odnosu na prošlu godinu Vijeće smatra da je ostvaren napredak u komunikaciji s određenim javnim tijelima vezanim uz pitanja iz nadležnosti drugih tijela, a vezana uz neke aspekte kvalitete života na području Mjesnog odbora, kao što je, primjerice prethodna komunikacija o planovima orezivanja stabla i razlozima poduzimanja specifičnih aktivnosti.
	Mogućnosti daljnjeg unapređivanja rada Vijeća u idućim godinama su velike. To uključuje potrebu sve izravnijeg i učinkovitijeg sudjelovanja svih zainteresiranih građana u upravljanju Mjesnim odborom Vrbani, Gradskom četvrti Trešnjevka-jug i Gradom Zagrebom. Vijeće je postavljanjem oglasnih ploča sa zatvorenim panoom u 2024. godini započelo aktivniju i češću komunikaciju s građankama-ima putem istih.

Ad 4. Očitovanje na prijedlog ugostiteljskog objekta XXl grill za postavljanje reklamnog panoa sukladno idejnom projektu broj ID-BXG-06/2024
Članovi Vijeća primili su materijal na sjednici.
Predsjednik otvara raspravu. 
U raspravi sudjeluju svi članovi Vijeća.
Nakon rasprave Vijeće sa 5 glasova ZA i 4 PROTIV donosi
[bookmark: _GoBack]
Z A K LJ U Č A K
o postavi reklamnog panoa XXL Grill

1. Vijeće Mjesnog odbora Vrbani razmatralo je prijedlog ugostiteljskog objekta XXL Grill o postavi reklamnog panoa sukladno idejnom projektu ID-BXG-06/2024.

1. Vijeće je načelno suglasno s predloženim  te upućuje podnositelja zahtjeva da se obrati  Gradskom uredu za obnovu, izgradnju, prostorno uređenje, graditeljstvo i komunalne poslove koje je nadležno za izdavanje rješenja o postavi reklamnih panoa.

1. Zaključak dostaviti ugostiteljskom objektu XXL Grill i Vijeću Gradske četvrti Trešnjevka – jug.

Ad 5. Prijedlog izgradnje nogostupa u Cenkovečkoj ulici sjeveroistočno od kbr. 1.
Članovi Vijeća primili su materijal na sjednici.
Predsjednik otvara raspravu. 
U raspravi sudjeluju svi članovi Vijeća.
Vijeće nakon rasprave jednoglasno donosi


Z A K LJ U Č A K
o izgradnji nogostupa u Cenkvečkoj ulici sjeveroistočno od kbr. 1
1. Vijeće Mjesnog odbora Vrbani razmatralo je prijedlog građana o izgradnju nogostupa u Cenkovečkoj ulici sjeveroistočno od kbr. 1 u duljini od 8 m.
2. Vijeće je suglasno s predmetnim prijedlogom te će izgradnju nogostupa uvrstiti u prijedloge za programe nadležnog Gradskog ureda za obnovu, izgradnju, prostorno uređenje, graditeljstvo i komunalne poslove u sljedećem planskom razdoblju.
3. Zaključak dostaviti Vijeću Gradske četvrti Trešnjevka – jug.

Ad 6. Obnova horizontalne signalizacije zabrana parkiranja u Siječanjskoj ulici 5, 11 i 15 ispred smetlarnika
Predlagatelj dodatne točke dnevnog reda uvodno informira članove Vijeća.
Predsjednik otvara raspravu. 
U raspravi sudjeluju svi članovi Vijeća.
Vijeće nakon rasprave jednoglasno donosi

Z A K LJ U Č A K
o obnovi horizontalne signalizacije zabrane parkiranja ispred smetlarnika u Siječanjskoj ulici 5, 11 i 15

1. Vijeće Mjesnog odbora Vrbani razmatralo je prijedlog o obnovi horizontalne signalizacije zabrane parkiranja ispred smetlarnika u Siječanjskoj ulici 5. 11 i 15.
2. Vijeće je suglasno s predmetnim prijedlogom.
3. Zaključak dostaviti Vijeću Gradske četvrti Trešnjevka – jug.

Ad 7. Prijedlog postave zaštitnih vatrogasnih stupića u Rudeškoj cesti 93 i stupića sa mehanizmom za vađenje u Rudeškoj cesti 89
Predlagatelj dodatne točke dnevnog reda uvodno informira članove Vijeća.
Predsjednik otvara raspravu. 
U raspravi sudjeluju svi članovi Vijeća.
Vijeće nakon rasprave sa 5 glasova ZA, 3 PROTIV i 1 SUZDRŽAN donosi

Z A K LJ U Č A K
o postavi vatrogasnih zaštitnih stupića u Rudeškoj cesti 93 i zaštitnih stupića s mehanizmom za vađenje u Rudeškoj cesti 89
1. Vijeće Mjesnog odbora Vrbani razmatralo je prijedlog o postavi vatrogasnih zaštitnih stupića u Rudeškoj cesti 93 i postavi zaštitnih stupića sa mehanizmom za vađenje u Rudeškoj cesti 89.
2. Vijeće je suglasno s predmetnim prijedlogom.
3. Zaključak dostaviti Vijeću Gradske četvrti Trešnjevka – jug.

Ad 8. Pitanja, prijedlozi i obavijesti
Predsjednik Vijeća obavještava članove Vijeća o najavljenom sastanku sa predsjednicom Vijeća Gradske četvrti Trešnjevka-jug u vezi zajedničkog obraćanja Vijeću više predstavnika suvlasnika stamenih zgrada sa područja Vrbana III.



Budući se nitko ne javlja za riječ predsjednik zaključuje sjednicu.

KLASA:  024-08/25-003/285
URBROJ: 251-13-11-15/007-25-2
Zagreb, 27. siječnja 2025.

Zapisnik sastavio:
Dominik Nizić
Predsjednik
Vijeća Mjesnog odbora
Vrbani

